[{"text_idx": "#000010", "text": "Misa ne\u2019e, ho objetivu prinsipal kontinu\u0301a husu tulun ba Mahein eskola nian(Kristu Nai Liurai, Don Bosco Inan Maria Auxiliadora, Sa\u0303o Joa\u0303o Paulo segundu)atu nafatin akompana atividade hotu ho di\u2019ak, liu \u2013 liu iha aula prezensial ne\u2019ebe\u0301 Cristal reativa ona iha loron 27 fulan Setembru 2021."}, {"text_idx": "#000011", "text": "Amu selebrante Manuel Pinto SDB, hanesan amu kapelaun ba Cristal haree katak, durante tinan 2, labele hala\u2019o misa aberta hodi envolve estudante barak tanba Covid \u2013 19."}, {"text_idx": "#000012", "text": "\u201cMisa ida ohin envolve estudante sira iha salaun ida ne\u2019e, sai to\u2019o iha liur ne\u2019eba, tanba hetan grasa ispiritu Santu nian, liu \u2013liu mahein sira husi eskola Cristal\u201d, amu kapelaun dehan iha Salaun Cristal, bainhira selebra misa asaun grasa iha loron kuarta(13/09)."}, {"text_idx": "#000013", "text": "Maske nune\u2019e, amu kapelaun husu ba parte hotu, liu \u2013liu estudante Cristal, nafatin uza maskara, fase liman no hatene hodi pratika distansia sosial tanba Covid, iha ona Timor \u2013 Leste."}, {"text_idx": "#000014", "text": "Hanesan sidadaun Manuel Pinto dehan, obrigasaun ba sidadaun hotu, hahu\u0301 husi edukador, estudante tenke vacina tanba atu bele fo\u0301 salvasaun ba ema seluk."}, {"text_idx": "#000015", "text": "\u201cVacina mo\u0301s mate, la vacina mo\u0301s mate. Di\u2019ak liu vacina tiha de\u2019it tanba ida ne\u2019e, fo\u0301 mo\u0301s salvasaun ba ema seluk iha uma, eskola, fatin servisu no mo\u0301s fatin importante sira\u201d. Dehan amu kapelaun hodi termina."}, {"text_idx": "#000016", "text": "Enkuantu hafoin misa Presidente Ezekutivu Fundasaun Cristal Agostinho dos Santos Gonc\u0327alves, fo\u0301 informasaun ida katak, relasiona ho atvidade aula prezensial, nia rasik sei halo inspesaun ba edukador ka estudante hotu iha sala laran, hodi identifika kartaun kinur. Karik laiha di\u2019ak liu hela lai iha uma tanba razaun saude pu\u0301blika."}, {"text_idx": "#000017", "text": "\u201cHa\u2019u rasik tama sai aula hodi haree se mak iha kartaun kinur ou la\u2019e. Se laiha di\u2019ak liu hela uma, nune\u2019e vacina tiha mak bele kontinua servisu ou mai eskola\u201d, lian Presidente ezekutivu."}, {"text_idx": "#000018", "text": "Antes hakotu afirma katak, karik Governu realiza planu hodi vacina estudante sira ho idade tinan 12 to\u2019o tinan 17, ida ne\u2019e eskola no inan \u2013 aman tenke koopera."}, {"text_idx": "#000019", "text": "Observasaun Time Timor iha misa asaun grasa ne\u2019e, estudante, profesor, dosente hotu \u2013 hotu uza maskara hodi hado\u2019ok aan husi Covid \u2013 19, no variante Delta iha Timor \u2013 Leste.*****(Time)"}]